I begyndelsen af august drager nye efterskoleelever landet over ud mod eventyr og et nyt kapitel i deres liv, når de i et år skal beskæftige sig med særlige valgfag og være en del af skolens fællesskab. Sådan skulle det også have været på Borremose Efterskole, som ligger ved St. Binderup syd for Aars. Men skolen kommer ikke til at slå dørene op for et nyt hold elever dette skoleår. På sin Facebookside skriver skolen, at det ikke er lykkedes at nå minimumsmålet for antallet af indskrevne elever til skoleåret 2018/2019, og derfor har man taget den tunge beslutning af lukke skolen. Medarbejdere, repræsentantskab og de indskrevne elever er informeret, og desuden skriver Borremose Efterskole, at man gennem dialog med andre efterskoler har fundet pladser andre steder, så de elever, der skulle være startet, ikke går glip af et år på efterskole.

Referat:
Der var ikke elever nok til det kommende skoleår, og derfor har Borremose Efterskole ved Aars været nødt til at dreje nøglen om.